बड़वानी. महिला अस्पताल में डॉक्टरों की अघोषित हड़ताल से अस्पताल को रामभरोसे स्थिति में लाकर खड़ा कर दिया है। हंगामे के बाद महिला अस्पताल में रात से ही डॉक्टरों ने काम बंद कर दिया था। सोमवार को भी दिनभर कोई डॉक्टर नहीं पहुंचा, ऐसे में जिन गर्भवती महिलाओं के ऑपरेशन होने थे वह भी नहीं हुए। इसके अलावा रात 8 बजे तक करीब 10 रेफर मरीजों को अस्पताल स्टाफ ने लौटा दिया।रात में गंधवानी से रेफर महिला को भर्ती करने से इनकार करने पर एक बार फिर हंगामे की स्थिति बनी।हालांकि पत्रिका के दखल के बाद सिविल सर्जन मौके पर पहुंची और महिला को भर्ती कराया। रविवार रात को महिला अस्पताल में प्रसूता की मौत के बाद हुए हंगामे के बाद महिला अस्पताल के डॉक्टरों ने अस्पताल में आने से इनकार कर दिया। सुरक्षा कारणों का हवाला देकर डॉक्टरों ने काम करने से इनकार कर दिया। ऐसे में सोमवार सुबह से भी यहां किसी मरीज को देखने कोई डॉक्टर नहीं पहुंचा। अस्पताल सूत्रों की माने तो सोमवार को करीब तीन महिलाओं के सीजर होने थे, लेकिन डॉक्टरों के नहीं होने से यह ऑपरेशन नहीं हो पाए।